Saru-besnoeiing: Luiperds tree drasties opDie SA Rugbyunie (Saru) se inkorting van sy geldbydrae aan die kleiner bonde het die Luiperds tot drastiese optrede genoodsaak, wat wis en seker wyer in Suid-Afrikaanse rugby sal uitkring. Die bond se uitvoerende hoof, Andries de Kock, het op navraag deur Pale Toe! ʼn verklaring uitgereik waarin hy meld dat die Luiperds as voorkomende stappe, onder meer, nie al hul wegbepalings sal nakom nie, en geen ander keuse het nie as om drie van sy topspelers vry te stel. De Kock sê die senior span sal nie sy wegwedstryde in die Curriebeker- Eerste Liga teen Namibië en die Oostelike Provinsie kan nakom nie. Dieselfde geld vir die o.19- en o.21-wedstryde teen die OP en die Westelike Provinsie. “Hoewel die Luiperds deurentyd alles moontlik doen om spesifiek te kyk of hierdie bepalings nie nagekom kan word nie, is die huidige posisie egter dat dit nie sal kan gebeur nie,” het hy gesê. Walt Steenkamp, Boela Venter en Henko Marais, drie van die bond se mees senior spelers, is vrygestel nadat hulle aanbiedinge van ander bonde ontvang het. Verdere besnoeiings raak die reisreëlings van die Luiperds-spanne. “Al ons spanne reis per bus en keer direk ná afloop van die wedstryd terug na Potchefstroom. Spanne deel sover moontlik die bus. “Die absolute minimum word bestee aan reiskoste vir beamptes en ander wat die spanne vergesel,” sê De Kock. Hy sê aanvullend hiertoe is daar deurlopende besnoeiing op alle uitgawes, onder meer van die personeel se salarisse wat verminder is, en skeidingspakkette wat aangebied is. Drie daarvan is reeds aanvaar.